זה לא חדש שדיוני הנקה הם מהסוערים שנראים ברשתות החברתיות, ממש לצד דיונים על חיסונים כן או לא. אמהות אוהבות להתקוטט על הנושא הזה, ולא רק הן – אף אחד לא חוסך את דעתו על החלטתה הפרטית של אשה איך להזין את תינוקה. אחד מתתי הוויכוחים השכיחים בנושא הוא עד מתי זה לגיטימי להניק. גברים ונשים מזדעקים נוכח אמהות שבוחרות להזין את ילדן בחלב האם שלהן כשהם כבר פעוטות; הן מיד זוכות לתווית של משוגעות שגורמות נזק לילדים שלהן.
אבל למרבה השמחה לא חסרות אמהות שבוחרות להניק לטווח רחוק. וסיבותיהן עימן. אחת מהן היא מאמא לחמישה מהעיר אדלייד באוסטרליה בשם ליסה ברידג'ר. היא כנראה מאוד אוהבת להניק, כי במצטבר היא הניקה את ילדיה במשך 20 שנה. היא מאמא גאה לילדים בני 22, 20, 17, 7 ו-4, כולם ינקו כמובן, ועכשיו היא חושפת שהיא עדיין מניקה את בנה בן השבע צ'ייס ואחיו בן הארבע פניקס. ברידג'ר כמובן מתויגת מיד כמי שפוגעת בילד שלה, אבל מתברר שיש לה סיבה ממש טובה להניק עד גיל כזה מאוחר. "התחלתי להבחין שצ'ייס מתנהג מעט אחרת משאר הילדים שלי כשהוא היה בן חצי שנה", מספרת ברידג'ר לדיילי מייל. "הוא לא הסכים להישאר חגור בעגלה, לא אהב בכלל חיבוקים וכרבולים, אבל הוא בהחלט ינק בשמחה". כשהיא ניסתה לשים אותה במנשא, צ'ייס הפך היסטרי אלא אם כן היא הניקה אותו.
כמה שנים לאחר מכן צ'ייס אובחן כאוטיסט. כשהיה בן שלוש נולד פיניקס, וגם הוא אובחן על הספקטרום האוטיסטי. שני האחים עדיין יונקים מאמם, לפעמים במקביל. מה שברידג'ר גילתה לאחר כמה זמן של טיפול בפעוטות על הספקטרום, הוא שההנקה פשוט עוזרת מאוד להרגיע אותם. ואנחנו באמת לא מכירים אמא שלא תעשה משהו שיעזור להרגיע את ילדיה כשהם במצוקה.
>> האם בישראל מפעילים לחץ מיותר בנושא הנקה?
"כשהם היו קטנים הם ינקו כל כמה שעות כמובן, היום זה בעיקר לפני שהם הולכים לישון", מספרת ברידג'ר, "זה כל כך מתוק. צ'ייס זקוק לביטחון שלו, זה פשוט מעניק לו את זה. הוא נאבק ברגולציה של הרגשות שלו ובבעיות סנסוריות. ההנקה עוזרת לו להתחבר מחדש ולהרגיע את עצמו. זה לא שונה מאף הענקת תשומת לב אחרת לילד מבחינתי". כיום צ'ייס לא מבקש לינוק בפומבי אלא אם כן הוא נכנס לסטרס גדול, במקרה כזה ברידג'ר מחליטה להעניק להנקה עדיפות.
למרות שהיא זכתה גם לכמה תגובות חיוביות מהסביבה, היא בעיקר חווה ביקורת מרושעת וארסית. "רוב האנשים לא פשוט באים אליי ואומרים משהו גועלי, אבל הביקורת כלפיי אונליין פשוט מכוערת", היא אומרת. היא משמשת בתור מנהלת של קבוצת תמיכה ברשת בשם Occupy Breastfeeding, ולעיתים מעלה לשם תמונות של בניה יונקים. "אנשים יגידו כל מיני דברים, שצריך להיות להם בקבוק או כוס, שמדובר בהתעללות בילדים, שזה רע להם או שברגע שתינוק יונק מעל גיל חצי שנה אני חייבת להתכסות", אומרת ברינג'ר.
מאחר שההנקה התבררה ככל כך חיובית עבור צ'ייס ופיניקס, ברינג'ר ובעלה משתדלים להתעלם מהרעשים ולהתמקד בלסייע לילדים שלהם. יש להם שלל אסטרטגיות לסיוע לצ'ייס, והם אפילו אימצו כלב ושני חתולים כי גילו שחיות מרגיעות את הבנים.
זה לא תמיד קל. "לפעמים אני פשוט רוצה שהם יירדו ממני", היא מתוודה, "אבל זה כמו להגיד לא לחיבוק. כשהם באים ומבקשים כל כך יפה, איך אני יכולה להגיד לא?".
האגודה האוסטרלית להנקה טוענת שכל הילדים צריכים להפסיק לינוק רק כשהם מוכנים לזה, ושהם לא ירצו לינוק לנצח. ברינג'ר מחכה שהילדים יגמלו את עצמם ועד אז עושה בדיוק מה שטוב לה ולמשפחה שלה.
>> מה קורה לגוף שלך בכל אחד משבועות ההריון?